פריטוויראג'סינג רופון

פריטוויראג'סינג (פראדיפ) רופון (באנגלית: Prithvirajsing Roopun; נולד ב־24 במאי 1959) הוא פוליטיקאי ממאוריציוס, שכיהן כנשיא השביעי של מאוריציוס בשנים 2019–2024.

 ילדות, חינוך, קריירה וחיי משפחה 
פריטוויראג'סינג רופון נולד במשפחה הודית-הינדית וגדל בשכונת מורסלמנט סן-ז'אן, פרבר של קואטר בורן. הוא למד בתיכון ניו איטון קולג' שברוז היל, ועבד כמורה למתמטיקה בקולג' עדן. מאז 1986 הוא מוסמך לעסוק בעריכת דין והתקבל ללשכת עורכי הדין. לרופון תואר שני במשפט עסקי בינלאומי (LLM) מאוניברסיטת סנטרל לנקשייר.

מאז 1989 ולמשך יותר מחמש עשרה שנה היה רופון חבר בוועדת הבחינות של מועצת החינוך המשפטי. בנוסף, שימש כמרצה בפקולטה למשפטים של אוניברסיטת מאוריציוס.

רופון נשוי לסיוקטה רופון. לבני הזוג ארבע בנות: דיוויה, ג'יוטסנה, אדישטה וודישה.

 קריירה פוליטית 
רוּפּוּן נכנס לחיים הפוליטיים בשנת 1983 והתמודד לראשונה בבחירות בשנת 1995. בבחירות הכלליות של שנת 2000 נבחר כנציג מחוז מס' 14, סאוואן וריוור נואר (Savanne and Black River), לאספה המחוקקת, ושימש כסגן מצליף הקואליציה הממשלתית עד שנת 2004. בשנת 2005 מונה לשר הממשל המקומי וניהול פסולת מוצקה.

רוּפּוּן נבחר בבחירות הכלליות בשנת 2010 כנציג מחוז מס' 9, פלאק ובון אקסיי (Flacq and Bon Accueil). בין השנים 2010 ל־2012 כיהן כסגן יושב-ראש האספה הלאומית של מאוריציוס.

הוא ייצג גם את מאוריציוס כחבר בפרלמנט הפאן-אפריקאי בין השנים 2010 ל־2014, ושימש כסגן יושב-ראש ועדת התחבורה, התעשייה, התקשורת, האנרגיה, המדע והטכנולוגיה.

מדצמבר 2014 עד ינואר 2017 שימש רוּפּוּן כשר לשילוב חברתי והעצמה כלכלית. במסגרת תפקידו היה אחראי בעיקר על מיגור העוני הקיצוני והעצמת קבוצות פגיעות. במהלך כהונתו גובשה "תוכנית מרשל למאבק בעוני" בסיוע תוכנית הפיתוח של האומות המאוחדות (UNDP), והונהגה תוכנית מתן קצבת קיום למשפחות החיות בעוני קיצוני.

מינואר 2017 עד נובמבר 2019 שימש רוּפּוּן כשר לאמנויות ולתרבות. במהלך כהונתו עמד בראש המושב ה־13 של הוועדה הבין־ממשלתית לשמירה על המורשת התרבותית הבלתי מוחשית של אונסק"ו, שבמהלכו נרשמה מוזיקת הרגאיי של ג'מייקה ברשימה הייצוגית של מורשת תרבותית בלתי מוחשית של האנושות.

 נשיאות מאוריציוס 
ממוזער| רופון, נשיא ישראל יצחק הרצוג ונשיא מדגסקר, אנדרי רג'ואלינה באנדרטת רצח העם בקיגאלי ברואנדה, 7 באפריל 2024
אף על פי שלא היה מועמד בבחירות הכלליות בשנת 2019, זמן קצר לאחר מכן מונה רוּפּוּן לנשיא השביעי של מאוריציוס על ידי האספה הלאומית ב־2 בדצמבר 2019, והושבע לתפקיד באותו היום. עם כניסתו לתפקיד נשיא רפובליקת מאוריציוס, קיבל את עיטור מפקד העל של מסדר כוכב והמפתח של האוקיינוס ההודי, בהתאם לחוק העיטורים הלאומיים משנת 1993, סעיף (6) 1.
 מחלוקות 
ב־11 בפברואר 2020 נפצע באורח קשה אחד מהשוטרים האופנוענים, המלווים דרך קבע את שיירת הלימוזינה של נשיא המדינה המפנים את דרכה בתנועה סואנת, לאחר שהחליק מאופנועו במהירות גבוהה ובמזג אוויר גשום באזור טריאנון. האירוע עורר דיון ציבורי בנוגע לסיכונים המיותרים שאליהם נחשפים שוטרים במהלך ליווי נסיעותיהם של אנשי ציבור בדרכי מאוריציוס.

בסוף פברואר 2020 דיווחה העיתונות בהודו כי רוּפּוּן ובני משפחתו עוכבו בנמל התעופה לאל בהאדור שאסטרי בוורנאסי, הודו, במהלך ביקור פרטי, לאחר שנמצאו נושאים מטען עודף. אנשי צוות חברת "אייר אינדיה" דרשו ממנו לשלם את דמי המטען העודף בטרם המשך הנסיעה. עם זאת, בעקבות התערבותם של שני גורמים רבי השפעה, נאלצו אנשי החברה לוותר על גביית התשלום.

אחיו של רוּפּוּן, דהרמאוירסינג רוּפּוּן (המוכר גם בשם סוּדש רוּפּוּן), הוא נוטריון שהואשם במעורבות במספר עסקאות מקרקעין פיקטיביות, שבמסגרתן נמכרו קרקעות אשר אינן בבעלות המוכרים החוקיים.

 פרסים ועיטורים 

 60x60 פיקסלים מפקד עליון של מסדר הכוכב ומפתח האוקיינוס ההודי (GCSK) (2019)

 60x60 פיקסלים צווארון גדול של מסדר הנסיך אנריקה (2024). תואר כבוד חשוב של פורטוגל, "Grand Collar of the Order of Prince Henry", המוענק לאנשים על תרומות יוצאות דופן בתחומים כמו תרבות, מדע, או קידום האינטרסים של פורטוגל.

 קישורים חיצוניים 

  Pradeep Roopun, nouveau président de la République : voici son portrait


 הערות שוליים 

קטגוריה:נשיאי מדינות
קטגוריה:שרי תרבות
קטגוריה:חברי פרלמנטים
קטגוריה:פוליטיקאים מאוריציאנים
קטגוריה:ילידי 1959